
[bookmark: _Toc256000001]PROPUNERE DE REZOLUȚIE A PARLAMENTULUI EUROPEAN
referitoare la combaterea fraudei în domeniul TVA – eficacitatea cooperării transfrontaliere în ceea ce privește frauda în materie de TVA și impactul acesteia asupra bugetului UE

(2025/2121(INI))
Parlamentul European,
–	având în vedere articolul 310 alineatul (6) și articolul 325 alineatul (5) din Tratatul privind funcționarea Uniunii Europene (TFUE),
–	având în vedere articolul 4 alineatul (3) din Tratatul privind Uniunea Europeană (TUE),
–	având în vedere propunerea Comisiei din 14 noiembrie de regulament al Consiliului de modificare a Regulamentului (UE) nr. 904/2010 în ceea ce privește accesul Parchetului European (EPPO) și al Oficiului European de Luptă Antifraudă (OLAF) la informații privind taxa pe valoarea adăugată la nivelul Uniunii (COM(2025)0685),
–	având în vedere Cartea albă a Comisiei din 16 iulie 2025 pentru revizuirea arhitecturii antifraudă (COM(2025)0546) (revizuirea AAF),
–	având în vedere Directiva (UE) 2017/1371 a Parlamentului European și a Consiliului din 5 iulie 2017 privind combaterea fraudelor îndreptate împotriva intereselor financiare ale Uniunii prin mijloace de drept penal[footnoteRef:2]1 („Directiva PIF”), [2: 1  JO L 198, 28.7.2017, p. 29, ELI: http://data.europa.eu/eli/dir/2017/1371/oj.] 

–	având în vedere pachetul privind TVA în era digitală (ViDA), adoptat oficial la 11 martie 2025,
–	având în vedere raportul Comisiei din 11 decembrie 2025 intitulat „VAT gap in Europe – report 2025” (Deficitul de încasare a TVA în Europa – raportul pe 2025),
–	având în vedere Raportul special 08/2025 al Curții de Conturi Europene (CCE) din 24 martie 2025 intitulat „Frauda în materie de TVA la importuri – Procedurile vamale de import simplificate nu protejează suficient interesele financiare ale UE” și Raportul special 26/2025 din 15 decembrie 2025 intitulat „Organismele UE responsabile de combaterea fraudei – Mandate clare, dar schimbul de informații și supravegherea asigurată de Comisie rămân insuficiente”,
–	având în vedere Avizul 1/2026 din 7 ianuarie 2026 al Autorității Europene pentru Protecția Datelor referitor la propunerea de regulament de modificare a Regulamentului (UE) nr. 904/2010 în ceea ce privește accesul EPPO și al OLAF la informațiile privind TVA, care a sprijinit accesul specific la datele privind TVA, subliniind, în același timp, necesitatea de a menține regimurile juridice distincte aplicabile asigurării respectării normelor administrative și penale,
–	având în vedere raportul Comisiei sale pentru control bugetar din 30 martie 2026 referitor la protejarea intereselor financiare ale Uniunii Europene – combaterea fraudei – raportul anual pe 2024,
–	având în vedere procedura din proprie inițiativă pe care a lansat-o la 22 ianuarie 2026 privind protecția intereselor financiare ale Uniunii în cadrul financiar multianual de după 2027 prin revizuirea arhitecturii antifraudă (2026/2006 (INI)),
–	având în vedere articolul 55 din Regulamentul său de procedură,
–	având în vedere raportul Comisiei pentru control bugetar (A10-0000/2026),
A.	întrucât frauda intracomunitară cu firme „fantomă” (MTIC), cunoscută sub denumirea de „fraudă carusel”, este una dintre cele mai grave amenințări, integrate structural, la adresa integrității resurselor proprii ale UE;
B.	întrucât detectarea și urmărirea penală eficace a sistemelor de tip carusel depind de o cooperare rapidă, structurată și eficace din punct de vedere operațional între administrațiile fiscale ale statelor membre, agențiile de aplicare a legii și organismele antifraudă de la nivelul UE;
C.	întrucât Raportul din 2025 privind deficitul de încasare a TVA estimează un deficit de conformitate în materie de TVA la nivelul UE de 128 miliarde EUR; întrucât se estimează că frauda carusel costă UE între 12,5 și 32,8 miliarde EUR anual;
D.	întrucât raportul anual pe 2025 al EPPO arată că frauda privind veniturile, care depășește 45 miliarde EUR, reprezintă peste 67 % din daunele totale estimate în toate investigațiile în curs; întrucât grupurile infracționale organizate au adus sistemele de tip carusel la un nivel de producție în masă în mai multe state membre și au fost responsabile pentru 86 % din daune în cazurile de criminalitate organizată;
E.	întrucât în Raportul special 26/2025 al CCE s-a constatat că, deși OLAF, EPPO, Europol și Eurojust au mandate clar definite și care nu se suprapun, deficiențele persistente în schimbul de informații între organisme afectează semnificativ numărul și promptitudinea investigațiilor; întrucât CCE a mai constatat că Comisia nu dispune de mecanisme de supraveghere adecvate pentru a verifica dacă în urma ordinelor judecătorești au fost recuperate efectiv sumele integrale; întrucât rezoluțiile PIF ale Parlamentului au solicitat în mod consecvent o raportare mai solidă în materie de recuperare și au solicitat de urgență Comisiei să furnizeze date măsurabile în rapoarte contabile axate pe rezultate tangibile;
F.	întrucât revizuirea AAF a deschis un proces de revizuire structurată care implică OLAF, EPPO, Europol, Eurojust, Eurofisc, Autoritatea pentru Combaterea Spălării Banilor și a Finanțării Terorismului și autoritatea vamală propusă a UE; întrucât Comisia a confirmat că revizuirea AAF este concepută pentru a construi arhitectura legislativă a cadrului financiar multianual (CFM) de după 2027 în ceea ce privește protecția intereselor financiare ale UE;
G.	întrucât insistă că condiționalitatea antifraudă, accesul componentelor arhitecturii antifraudă a UE la informații relevante din motive de investigare și urmărire penală, obligațiile solide ale serviciului de coordonare antifraudă (AFCOS) și strategiile naționale coordonate de combatere a fraudei, precum și mecanismele solide de recuperare trebuie să fie toate integrate ca cerințe orizontale în regulamentele sectoriale ale CFM, în Regulamentul financiar[footnoteRef:3]2 și în instrumentele specifice care reglementează arhitectura antifraudă a UE; [3: 2  Regulamentul (UE, Euratom) 2024/2509 al Parlamentului European și al Consiliului din 23 septembrie 2024 privind normele financiare aplicabile bugetului general al Uniunii (JO L, 2024/2509, 26.9.2024, ELI: http://data.europa.eu/eli/reg/2024/2509/oj).] 

H.	întrucât Eurofisc, o rețea multilaterală de funcționari de legătură din domeniul fiscal din statele membre, s-a dovedit eficace ca mecanism descentralizat de alertă timpurie; întrucât instrumentul său de analiză a rețelelor de tranzacții (TNA) generează informații operative privind lanțurile transfrontaliere suspecte de TVA; întrucât, în temeiul propunerii Comisiei de modificare a Regulamentului (UE) nr. 904/2010 al Consiliului, EPPO și OLAF ar urma să primească acces direct și centralizat la Sistemul de schimb de informații privind TVA (VIES) și la Eurofisc, în limitele mandatelor lor respective și sub rezerva garanțiilor privind protecția datelor, astfel cum a remarcat Autoritatea Europeană pentru Protecția Datelor;
I.	întrucât, pe lângă frauda carusel, frauda în materie de TVA la import – în special utilizarea abuzivă frauduloasă a regimului vamal 42 și a ghișeului unic pentru importuri – constituie o sursă semnificativă și din ce în ce mai mare de pierderi de venituri; întrucât Raportul special 08/2025 al CCE a identificat vulnerabilități sistemice care permit operatorilor din afara UE să exploateze aceste mecanisme; întrucât, în ceea ce privește propunerea Comisiei de modificare a Regulamentului (UE) nr. 904/2010 al Consiliului, Parlamentul a solicitat o cooperare și schimburi eficace între autoritățile vamale și autoritățile din domeniul TVA pentru a permite verificarea încrucișată cuprinzătoare și în timp util a informațiilor relevante privind operațiunile vamale și declarațiile de TVA;
J.	întrucât pachetul ViDA impune introducerea facturării electronice și a raportării digitale în timp real pentru tranzacțiile intracomunitare între întreprinderi până în 2030;
K.	întrucât AFCOS instituit în fiecare stat membru în conformitate cu articolul 12 litera (a) din Regulamentul privind OLAF[footnoteRef:4]3 servește în prezent ca interfață națională principală pentru cooperarea cu OLAF și nivelul intern al arhitecturii antifraudă a UE (AAF); întrucât eficacitatea AFCOS variază semnificativ de la un stat membru la altul; întrucât se preconizează că revizuirea rolului lor va fi abordată în cadrul revizuirii Regulamentului privind OLAF, [4: 3  Regulamentul (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului (JO L 248, 18.9.2013, p. 1, ELI: http://data.europa.eu/eli/reg/2013/883/oj).] 

Combaterea fraudei în domeniul TVA în CFM post-2027
1.	își repetă solicitările în care a subliniat necesitatea unei acțiuni coordonate la nivelul UE împotriva fraudei transfrontaliere în domeniul TVA și ca statele membre să consolideze cooperarea administrativă și să pună în practică sistemul multilateral de alertă timpurie pentru frauda carusel, precum și apelurile sale adresate Comisiei de a lua în considerare reducerea pragului de 10 milioane EUR prevăzut la articolul 2 din Directiva PIF, în cazul în care daunele naționale individuale s-ar putea situa sub prag, însă daunele agregate la nivelul UE sunt substanțiale; reiterează că AAF trebuie consolidată pentru CFM post-2027 și că EPPO și OLAF trebuie să găsească soluții eficace pentru a-și exercita mandatele în ceea ce privește infracțiunile transfrontaliere grave în materie de TVA; reiterează că s-au intensificat cazurile de fraudă carusel cu implicarea mai largă a rețelelor de criminalitate organizată, astfel că este necesar să se intensifice schimburile de informații și să existe mai multă coordonare între componentele AAF;
2.	consideră că instrumentele legislative abordate în prezenta rezoluție vizează construirea infrastructurii antifraudă esențiale a CFM post-2027; subliniază că următorul CFM și regulamentele sale sectoriale trebuie să asigure dispoziții antifraudă solide și eficace din punct de vedere operațional, inclusiv în domeniul protecției TVA;
3.	este preocupat de utilizarea pe scară largă a finanțării nelegate de costuri pentru o parte substanțială a programelor din următorul CFM și avertizează că, fără garanții adecvate și suficiente, această abordare implică riscuri substanțiale pentru protecția intereselor financiare ale UE;
4.	subliniază, prin urmare, importanța AAF a UE în contextul CFM post-2027 și încurajează instituțiile, oficiile și organele UE să își intensifice cooperarea, în special în ceea ce privește schimbul de informații privind activitățile infracționale/frauduloase legate de fondurile UE și asigurarea accesului reciproc la datele lor; reamintește importanța coordonării și a unei mai bune cooperări cu autoritățile judiciare și polițienești din statele membre pentru a combate frauda în domeniul TVA;
5.	invită Comisia, în acest context: (i) să creeze un cadru comun de guvernanță pentru coordonarea tuturor actorilor antifraudă; (ii) să pună în aplicare un sistem unificat de raportare cu scopul de a consolida informațiile disponibile; și (iii) să promoveze utilizarea mai intensă a instrumentelor digitale pentru a îmbunătăți colectarea, schimbul și analiza datelor;
Cooperarea transfrontalieră – eliminarea lacunelor în materie de informații
6.	subliniază că este esențial să se acorde EPPO și OLAF acces direct, automat și centralizat la VIES, Eurofisc și la sistemul electronic central de informații referitoare la plăți pentru a asigura combaterea eficace a fraudei carusel transfrontaliere; invită Comisia să emită orientări procedurale clare pentru organismele relevante cu scopul de a asigura securitatea juridică și de a preveni orice obstacol în calea unei implementări eficace și, după caz, simultane a instrumentelor de anchetă administrativă și penală; insistă că Regulamentul (UE) nr. 904/2010 modificat, în cazul în care este adoptat, trebuie pus în aplicare cu respectarea deplină a cadrelor juridice distincte aplicabile mandatului administrativ al OLAF și mandatului EPPO de asigurare a respectării legii în materie penală, în conformitate cu Avizul 1/2026 al Autorității Europene pentru Protecția Datelor din 7 ianuarie 2026;
7.	subliniază că cooperarea transfrontalieră în materie de fraudă în domeniul TVA necesită nu numai schimbul de date la nivelul UE, ci și mecanisme solide de cooperare bilaterală și multilaterală între administrațiile fiscale ale statelor membre;
8.	invită Comisia să sprijine acțiunile menite să consolideze eficacitatea operațională a Eurofisc; insistă asupra faptului că instrumentul TNA al Eurofisc ar trebui dezvoltat în continuare cu capacități de recunoaștere a tiparelor asistate de IA, care să permită detectarea transfrontalieră în timp real a lanțurilor de tranzacții suspecte în materie de TVA; invită statele membre să își consolideze cooperarea reciprocă în cadrul Eurofisc și să se asigure că datele privind tranzacțiile sunt furnizate integral și la timp;
9.	subliniază că este important ca cererile de înregistrare în scopuri de TVA să fie verificate eficace; consideră că punctul de intervenție cel mai eficace din punct de vedere structural și cel mai eficient din punctul de vedere al costurilor în ciclul fraudei carusel este momentul creării firmei „fantomă”;
10.	recunoaște că mecanismul de taxare inversă, astfel cum este prevăzut la articolele 199a și 199b din Directiva privind TVA[footnoteRef:5]4, și-a demonstrat clar eficacitatea ca instrument antifraudă specific, deoarece a eliminat oportunitatea structurală pentru comercianții „fantomă” de a colecta TVA și de a dispărea înainte de a-l restitui; subliniază că mecanismul ar trebui menținut și, după caz, extins; invită Comisia să prezinte în timp util o propunere de extindere și, în cazul în care dovezile justifică acest lucru, de extindere a domeniului de aplicare al articolelor 199a și 199b după 2026; [5: 4  Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1, ELI: http://data.europa.eu/eli/dir/2006/112/oj).] 

11.	constată cu îngrijorare că tranzacțiile cu criptoactive sunt utilizate din ce în ce mai mult de rețelele de criminalitate organizată ca mecanism de disimulare a veniturilor provenite din frauda carusel în domeniul TVA, exploatând pseudonimatul și transferabilitatea transfrontalieră a criptoactivelor pentru a muta și a ascunde rapid câștigurile frauduloase înainte de a fi detectate; salută intrarea în vigoare a Directivei (UE) 2023/2226 a Consiliului[footnoteRef:6]5 (DAC8), care impune furnizorilor de servicii de criptoactive să raporteze autorităților fiscale naționale datele legate de tranzacțiile cu criptoactive începând din 2026; invită Comisia să se asigure, la revizuirea AAF, că datele de raportare în temeiul DAC8 sunt accesibile Eurofisc, OLAF și EPPO în cadrul mandatelor lor aferente în scopul investigării fraudelor în materie de TVA; invită Comisia să evalueze măsura în care datele raportate de furnizorii de servicii de criptoactive au contribuit la identificarea veniturilor provenite din fraudele în materie de TVA și să raporteze constatările sale Parlamentului și Consiliului până în 2028; [6: 5  Directiva (UE) 2023/2226 a Consiliului din 17 octombrie 2023 de modificare a Directivei 2011/16/UE privind cooperarea administrativă în domeniul fiscal (JO L, 2023/2226, 24.10.2023, ELI: http://data.europa.eu/eli/dir/2023/2226/oj).] 

12.	invită Comisia să efectueze o evaluare preventivă a vulnerabilității la riscul de fraudă carusel în domeniul TVA și de infracțiuni financiare care afectează tranzacțiile cu credite și certificate de carbon în cadrul schemei UE de comercializare a certificatelor de emisii faza 2 (ETS2) și să amâne lansarea operațională a ETS2 dacă există un risc ridicat de astfel de infracțiuni; reamintește că EU ETS inițial a fost mijlocul prin care s-a comis una dintre cele mai mari scheme de fraudă carusel din istoria UE, cauzând pierderi estimate la aproximativ 5 miliarde EUR între 2008 și 2009, și că aceste scheme au fost desființate numai după ce daunele se produseseră deja; insistă asupra faptului că Comisia trebuie să identifice și să abordeze vulnerabilitățile structurale din arhitectura de tranzacții ETS2 înainte ca sistemul să devină operațional; invită Comisia să comunice constatările acestei evaluări Parlamentului și Consiliului și să includă în normele operaționale ale ETS2 orice garanții identificate ca fiind necesare;
13.	invită Comisia să se asigure, în cadrul tehnic de punere în aplicare a pachetului ViDA, că datele de raportare digitală în timp real generate în temeiul obligațiilor de facturare electronică și de raportare digitală cu caracter obligatoriu sunt interoperabile din punct de vedere tehnic cu instrumentul TNA al Eurofisc și accesibile OLAF și EPPO, în virtutea mandatelor lor aferente și sub rezerva normelor aplicabile de protecție a datelor, în scopul detectării fraudei transfrontaliere în domeniul TVA; invită Comisia să prezinte Parlamentului și Consiliului, până la 31 decembrie 2031, un raport privind rezultatele operaționale ale utilizării datelor ViDA în cazurile de detectare a fraudelor transfrontaliere în domeniul TVA, inclusiv numărul de cazuri deschise, daunele estimate identificate și sumele recuperate;
Reformarea AAF a UE
14.	salută revizuirea AAF de către Comisie ca o inițiativă oportună și cuprinzătoare pentru cartografierea arhitecturii existente, identificarea lacunelor și promovarea coerenței pe parcursul întregului ciclu antifraudă; subliniază că această revizuire reprezintă o oportunitate de a institui un cadru antifraudă al UE cu adevărat integrat, în timp util pentru CFM post-2027;
15.	invită Comisia să se asigure că comunicarea din 2026 care rezultă din revizuirea AAF este însoțită de un pachet legislativ concret care să acopere revizuirile preconizate în mod justificat ale Regulamentului privind OLAF și ale Regulamentului privind EPPO[footnoteRef:7]6 și, după caz, modificarea suplimentară coerentă a Regulamentului privind Europol[footnoteRef:8]7, a Regulamentului privind Eurojust[footnoteRef:9]8, a cadrului de guvernanță al Eurofisc și a Directivei PIF; subliniază că Parlamentul se așteaptă ca revizuirea AAF să conducă la o modificare legislativă cu efect obligatoriu concertată, nu doar la orientări în materie de coordonare; [7: 6  Regulamentul (UE) 2017/1939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European (EPPO) (JO L 283, 31.10.2017, p. 1, ELI: http://data.europa.eu/eli/reg/2017/1939/2021-01-10).]  [8: 7  Text consolidat: Regulamentul (UE) 2016/794 al Parlamentului European și al Consiliului din 11 mai 2016 privind Agenția Uniunii Europene pentru Cooperare în Materie de Aplicare a Legii (Europol) și de înlocuire și de abrogare a Deciziilor 2009/371/JAI, 2009/934/JAI, 2009/935/JAI, 2009/936/JAI și 2009/968/JAI ale Consiliului (JO L 135, 24.5.2016, p. 53, ELI: http://data.europa.eu/eli/reg/2016/794/2026-01-11).]  [9: 8  Regulamentul (UE) 2018/1727 al Parlamentului European și al Consiliului din 14 noiembrie 2018 privind Agenția Uniunii Europene pentru Cooperare în Materie de Justiție Penală (Eurojust) și de înlocuire și abrogare a Deciziei 2002/187/JAI a Consiliului (JO L 295, 21.11.2018, p. 138, ELI: http://data.europa.eu/eli/reg/2018/1727/2025-11-04).] 

16.	subliniază că revizuirea AAF trebuie să asigure canale de raportare adecvate, termeni clari și modalități uniforme privind măsurile și acțiunile adoptate pentru a proteja veniturile și resursa proprie bazată pe TVA, prezentând date și cifre clare cu privire la rezultatele obținute și la impactul acestora asupra bugetului UE, în așa fel încât să se poată înțelege clar ce a realizat AAF în raport cu obiectivele preconizate și cu resursele investite;
17.	îndeamnă Comisia să utilizeze revizuirea AAF pentru a aborda deficitul de guvernanță identificat în Raportul special 26/2025 al CCE, lipsa răspunderii și lipsa unei imagini de ansamblu mai ample a strategiilor și priorităților componentelor individuale; solicită instituirea unei raportări structurate și periodice cu privire la acțiunile subsecvente întreprinse ca răspuns la recomandările OLAF și la hotărârile în cazurile EPPO;
18.	consideră că revizuirea AAF trebuie să producă o arhitectură mai clară, astfel încât funcția de investigație administrativă a OLAF să poată completa mandatul EPPO de urmărire penală; constată cu îngrijorare că mai puțin de 1 % din rapoartele adresate EPPO provin de la OLAF; insistă asupra faptului că viitorul pachet legislativ privind AAF trebuie să pună în aplicare o veritabilă complementaritate între OLAF și EPPO prin protocoale obligatorii din punct de vedere juridic privind schimbul de informații și prin declanșarea automată a sesizării și să includă obligații de raportare cu privire la această chestiune specifică către Parlament și Consiliu;
Componentele AAF – Regulamentul privind OLAF
19.	invită Comisia să prezinte modificări specifice ale Regulamentului privind OLAF pentru a consolida rolul AFCOS; insistă asupra faptului că funcțiile comune minime ale AFCOS trebuie să fie clar definite în regulament, inclusiv cooperarea acestora cu OLAF în toate etapele ciclului de investigare și furnizarea în timp util a unor informații despre acțiunile ulterioare întreprinse ca răspuns la recomandările OLAF;
20.	consideră că actualul mandat al OLAF ar trebui evaluat pentru a stabili dacă este adecvat pentru investigațiile transfrontaliere legate de TVA și, în acest sens, invită Comisia să evalueze dacă Regulamentul privind OLAF ar trebui clarificat sau modificat cu scopul de a elimina orice ambiguitate în legătură cu competența OLAF în ceea ce privește frauda în materie de TVA care afectează bugetul UE;
21.	se așteaptă ca pachetul legislativ privind AAF să introducă măsuri menite să asigure o monitorizare adecvată a recomandărilor OLAF, inclusiv un mecanism consolidat de „conformare sau justificare” atât pentru autoritățile naționale, cât și pentru serviciile Comisiei, cerându-le fie să execute recomandările OLAF privind recuperarea sumelor într-un termen rezonabil, fie să furnizeze o justificare;
22.	invită Comisia să raporteze periodic Parlamentului și Consiliului cu privire la rata de punere în aplicare a recomandărilor OLAF, inclusiv în cazurile legate de TVA;
Componentele AAF – Regulamentul privind EPPO și Directiva PIF
23.	reafirmă că Parlamentul solicită de mult timp Comisiei să evalueze dacă pragul de 10 milioane EUR prevăzut la articolul 2 din Directiva PIF ar trebui redus, deoarece este posibil ca acesta să nu acopere sistemele MTIC structurate în mai multe state membre și, dacă este cazul, să propună modificări care să abordeze această chestiune;
24.	este conștient de rolul important pe care îl joacă EPPO în protejarea intereselor financiare ale UE; consideră că revizuirea în curs a Regulamentului privind EPPO ar trebui să confirme mandatul EPPO, permițând să se pună accentul necesar pe abaterile penale care afectează bugetul UE, și solicită măsuri pentru a asigura că EPPO, în limitele capacității sale operaționale, este în măsură să gestioneze investigații ale fraudelor carusel în materie de TVA complexe și răspândite în mai multe jurisdicții;
25.	subliniază că se preconizează că revizuirea Regulamentului privind EPPO va aborda problema esențială a recuperării resurselor UE care au fost afectate de fraudă și de alte abateri penale și care au fost puse sub sechestru și confiscate în urma intervențiilor EPPO; subliniază că articolul 38 din Regulamentul privind EPPO prevede că legislația națională este cea care reglementează modul în care sunt tratate activele confiscate și că, atunci când o anchetă a EPPO are ca rezultat un ordin de confiscare definitiv, activele sau sumele puse sub sechestru sunt tratate în conformitate cu procedurile și cu legislația națională a statului membru în cauză;
26.	înțelege și este de acord cu reglementarea actuală, conform căreia, după pronunțarea unei hotărâri definitive, se aplică procedurile naționale standard de cedare a activelor; constată că, în consecință, în prezent nu există niciun mecanism juridic național sau european instituit care să oblige un stat membru să direcționeze numerarul confiscat provenit din săvârșirea de infracțiuni direct către bugetul UE și, atunci când o instanță națională emite un ordin de confiscare definitiv într-o cauză gestionată de EPPO, fondurile sunt direcționate, conform legii, către trezoreria națională sau către bugetul național al statului membru respectiv;
27.	constată că sunt limitate cazurile în care sumele recuperate sunt direcționate către bugetul UE în urma sechestrării lor de către EPPO și a confiscării lor de către instanțele naționale; subliniază că recuperarea finală a fondurilor pierdute nu intră, tehnic, sub incidența mandatului operațional al EPPO și că mandatul EPPO se încheie odată ce se obține un ordin de condamnare și de confiscare; consideră că ar trebui adăugată o dispoziție specifică pentru a clarifica rolurile și responsabilitățile, ținând seama de necesitatea de a implica autoritățile UE în procesul de recuperare, fără a aduce atingere drepturilor și așteptărilor legitime ale părților implicate și care au suferit prejudicii; susține că autoritatea bugetară și autoritatea care acordă descărcarea de gestiune trebuie să înțeleagă pe deplin impactul financiar al confiscărilor și al executării acestora;
Componentele AAF – Regulamentul privind Europol
28.	salută evoluția structurală în curs a rolului operațional al Europol și solicită revizuirea Regulamentului privind Europol pentru a extinde mandatul analitic și de sprijin al Europol în cazurile de fraudă în domeniul TVA;
29.	solicită să i se atribuie Europol capacitatea juridică de a propune în mod oficial EPPO și autorităților naționale competente să deschidă anchete transfrontaliere privind frauda în domeniul TVA atunci când analiza volumelor mari de date identifică dovezi ale unor rețele infracționale transfrontaliere sistematice; insistă asupra faptului că instrumentele de informații financiare asistate de IA ale Europol ar trebui utilizate pe deplin în sprijinul activităților TNA ale Eurofisc pentru chestiuni legate de TVA și în favoarea tuturor operațiunilor AAF, atunci când acest lucru este util și adecvat;
Componentele AAF – Regulamentul privind Eurojust
30.	invită Comisia să includă în revizuirea Regulamentului privind Eurojust dispoziții care să consolideze rolul de coordonare al Eurojust în cazurile complexe, care implică mai multe jurisdicții, de fraudă în materie de TVA; propune crearea unei capacități specifice de coordonare operațională în cadrul Eurojust pentru cazurile de fraudă în materie de TVA;
31.	insistă asupra faptului că Regulamentul revizuit privind Eurojust trebuie să consolideze cooperarea judiciară în ceea ce privește înghețarea activelor și strângerea de probe; subliniază că rețeaua Eurojust de puncte de contact judiciare trebuie să fie pe deplin operațională pentru executarea ordinelor europene de anchetă în anchetele privind frauda în domeniul TVA;
Recuperarea sumelor afectate de fraudă
32.	subliniază că descurajarea și protecția eficace a intereselor financiare ale UE necesită nu numai investigarea și urmărirea penală a fraudelor în materie de TVA, ci și recuperarea efectivă a sumelor deturnate în mod fraudulos; regretă fragmentarea persistentă și eficiența scăzută a proceselor de recuperare, astfel cum s-a subliniat în Raportul special 26/2025 al CCE și în rapoartele anuale ale OLAF; menționează că Parlamentul a îndemnat în repetate rânduri Comisia, în rezoluțiile sale referitoare la protecția intereselor financiare ale UE, să întocmească rapoarte mai riguroase cu privire la recuperări, fără însă a obține rezultate satisfăcătoare;
33.	invită Comisia să creeze un mecanism structurat de monitorizare a acțiunilor întreprinse ca urmare a condamnărilor pronunțate de EPPO și a recomandărilor administrative emise de OLAF în cazurile legate de TVA, specificând sumele recuperate efectiv în raport cu sumele a căror recuperare a fost recomandată, și solicită Comisiei să prezinte anual rapoarte Parlamentului și Consiliului în această privință;
Frauda în materie de TVA la import și legătura cu frauda vamală
34.	ia act cu îngrijorare de constatările din Raportul special 08/2025 al CCE privind frauda în materie de TVA la importuri, care a identificat deficiențe sistemice în asigurarea respectării obligațiilor în materie de TVA la import; subliniază că subdeclararea frauduloasă a valorii în vamă, utilizarea abuzivă a scutirilor de TVA la import și infiltrarea fluxurilor de comerț electronic din țări din afara UE constituie un vector din ce în ce mai mare de pierdere de venituri, strâns legat de frauda intracomunitară în domeniul TVA;
35.	invită Comisia să abordeze, în pachetul legislativ privind AAF, vulnerabilitățile identificate în legătură cu regimul vamal 42 și cu ghișeul unic pentru importuri; insistă asupra faptului că arhitectura tehnică ce reglementează platforma de date vamale a UE trebuie să fie concepută, încă de la început, astfel încât să asigure interoperabilitatea deplină în timp real cu instrumentul TNA al Eurofisc și cu sistemele de investigare ale OLAF și EPPO, în virtutea mandatelor lor respective; invită Comisia să asigure corelarea automată a datelor din declarațiile vamale cu înregistrările în scopuri de TVA din VIES și cu indicatorii de risc ai Eurofisc;
°
°	°
36.	încredințează Președintei sarcina de a transmite prezenta rezoluție Consiliului, Comisiei, Curții de Conturi Europene, Parchetului European, Oficiului European de Luptă Antifraudă (OLAF), Agenției Uniunii Europene pentru Cooperare în Materie de Aplicare a Legii (Europol), Agenției Uniunii Europene pentru Cooperare în Materie de Justiție Penală (Eurojust), precum și guvernelor și parlamentelor statelor membre.

